बोलीं- 'कमरे में बुलाते थे, होठों की तारीफ करते थे, इसलिए शो छोड़ दिया'
Taarak Mehta Ka Ooltah Chashmah Controversy - शैलेष लोढ़ा के साथ चल रहे विवाद के बीच असित मोदी की मुश्किलें खत्म होने का नाम नहीं ले रही।TMKOC में रोशन सिंह सोढ़ी (रोशन भाभी) का किरदार निभाने वाली एक्ट्रेस जैनिफर मिस्त्री ने 15 साल बाद शो छोड़ने का फैसला लिया है।
टीवी शो तारक मेहता का उल्टा चश्मा एक्ट्रेस जेनिफर मिस्त्री ने शो के प्रोड्यूसर असित मोदी पर सेक्सुअल हैरेसमेंट का आरोप लगाया है। एक्ट्रेस ने बताया कि सालों से उनके साथ सेट पर बुरा बर्ताव किया जा रहा है। असित उन्हें बार-बार कमरे में बुलाते थे और आपत्तिजनक मैसेज भी भेजते थे। असित की हरकतों से परेशान होकर जेनिफर ने शो छोड़ दिया है और प्रोड्यूसर को लीगल नोटिस भेजा है। जेनिफर शो में रोशन सिंह सोढ़ी का रोल प्ले कर रही थीं।
दैनिक भास्कर से बातचीत के दौरान जेनिफर मिस्त्री ने असित पर आरोप लगाते हुए कहा है कि असित कई सालों से उनके साथ बुरा बर्ताव करते आए हैं। उन्होंने कहा, 'ये सिलसिला 2019 से चल रहा है। हम शूटिंग के लिए सिंगापुर गए थे। उस वक्त असित बार-बार मेरे साथ बद्तमीजी कर रहे थे। वो मुझे बार-बार कॉल कर अपने कमरे में बुलाते थे, जब मैं मना करती थीं तो कहते थे कि मजाक कर रहे हैं, लेकिन वो ऐसा लगातार कर रहे थे।
वो सबके सामने बैठकर मेरे होठों की तारीफ करते थे, जो मुझे पसंद नहीं था। वो मुझे पर्सनल मैसेज भेजते थे, जिन्हें मैं लगातार इग्नोर करती थी। वो मुझे इनडायरेक्ट एप्रोच कर रहे थे। मेरी सालगिरह के अगले दिन उन्होंने मुझे कॉल करके कहा कि अब तो सालगिरह भी खत्म हो गई अब तो कमरे में आ जाओ। मुझे ये सब सुनकर बहुत बुरा लगता था और मैं काफी रोती भी थी।'
'एक दिन मेरे साथ कुछ पर्सनल दिक्कतें हुईं, मैंने असित को कॉल किया तो उन्होंने कहा कि पास होती तो गले लगा लेता। इस तरह के कई इंसीडेंट हुए। मुझे शुरुआत में समझ नहीं आता था, लेकिन जैसे-जैसे समझ आया वैसे-वैसे मेरी परेशानियां बढ़ती गईं। उन्होंने मेरे कॉल्स उठाने बंद कर दिए, जो प्रोफेशनल होते थे। वो मेरी छुट्टियां कैंसिल कर देते थे, मेरे प्रोफेशनल मैसेज इग्नोर करते थे। मेरी सैलेरी सेट पर सबसे कम थी, लेकिन मुझे सबसे ज्यादा देर तक सेट पर बैठाए रखते थे, चाहे मेरा शॉट हो या नहीं। वो पर्सनली और प्रोफेशनली मुझे हैरेस करने लगे। सिर्फ असित ही नहीं बल्कि उनकी टीम मेंबर सुहेल और जतिन भी इस हैरेसमेंट में शामिल हैं।'
शो के प्रोजेक्ट हेड ने दी थी धमकी
जेनिफर मिस्त्री ने असित मोदी के अलावा शो के प्रोजेक्ट हेड सुहेल रमानी द्वारा धमकी मिलने का भी खुलासा किया है। उन्होंने कहा, इसी साल होली पर मेरी एनिवर्सरी थी। 7 मार्च की बात है, मैंने काम से छुट्टी लेकर जाने के लिए चार बार पूछा। वो मुझे जाने नहीं दे रहे थे। जब मैं गुस्से में निकली तो सुहेल ने जबरन मेरी गाड़ी रोकी। मैंने उनसे कहा भी कि मैंने 15 साल इस शो में काम किया है और मेरे साथ कोई ऐसे जबरदस्ती नहीं कर सकता है। इतने पर मुझे सुहेल ने मुझे धमकी दी।' बता दें कि जेनिफर ने अब असित मोदी, सुहेल रमानी और जतिन बजाज के खिलाफ लीगल नोटिस भेजा है।
मैं अब तक असित मोदी के परिवार और उनकी बेटी के लिए चुप थी
‘मैंने टीम को पहले ही बता दिया था कि मेरी एनिवर्सरी है और मुझे उस दिन हाफ डे चाहिए। मेरी बेटी भी है, जो होली पर मेरा इंतजार कर रही थी। मगर मेकर्स ने मुझे जाने नहीं दिया। मैंने ये भी कहा कि मैं दो घंटे के ब्रेक के बाद वापस लौट आऊंगी। मगर वो नहीं माने।
ये मेरे साथ पिछले कई सालों से हो रहा है लेकिन मैं अब तक असित, उनकी बेटी और परिवार की वजह से चुप रही। 2019 में मैंने अपने को-स्टार्स से भी इस सेक्सुअल हैरेसमेंट के बारे में बताया था। उस वक्त उन्होंने सपोर्ट किया था, लेकिन आज मेरे पति और मेरे ससुराल वालों के अलावा कोई मेरे सपोर्ट में नहीं है।'
शो छोड़ने के बाद उन्होंने मेरे पैसे काट लिए 
'वह अक्सर मेल एक्टर के साथ एडजस्ट कर लेते हैं। इस शो में लोग पुरुषवादी सोच से पीड़ित हैं। जतिन ने मेरी कार को जबरन रोका। ये सभी CCTV फुटेज में भी देख सकते हैं। ये घटना 7 मार्च की है। मुझे लगा कि ये लोग मुझे कॉल करेंगे, लेकिन 24 मार्च को सुहेल ने मुझे नोटिस भेजा कि मैंने शूट छोड़ा था, इसलिए वो मेरा पैसा काट रहे हैं। उन्होंने मुझे डराने की कोशिश की थी।’
मेकर्स ने मुझ पर पैसे ऐंठने का आरोप लगाया 
'4 अप्रैल को मैंने उन्हें व्हाट्सएप पर जवाब दिया कि मेरे साथ सेक्सुअल हैरेसमेंट हुआ है। मैंने एक ड्राफ्ट भेजा, उन्होंने मुझे यह कहते हुए लौटा दिया कि मैं उनसे पैसे ऐंठने की कोशिश कर रही हूं। मैंने उस दिन फैसला किया कि मुझे अब सबसे माफी मंगवानी है।'
'शुरुआत में मैंने काम खोने के डर से उनकी सभी चीजों को नजरअंदाज कर दिया। लेकिन अब बहुत हो गया है और मैं इसे अब और नहीं सह सकती हूं। उन्होंने जबरदस्ती मुझे सेट पर जबरन रोकने की कोशिश की। गेट बंद कर लिया और मुझे बाहर जाने की परमिशन नहीं दी। मैंने एक महीने पहले अधिकारियों को मेल भेजा था, लेकिन उनका कोई जवाब नहीं आया है। मुझे यकीन है कि वो इस मामले पर अपना काम कर रहे होंगे। मैंने एक वकील को हायर कर लिया है। मुझे पता है कि जल्द ही मुझे न्याय मिलेगा।’
खुद के लिए नहीं, मुझ जैसे एक्टर्स को न्याय दिलाना चाहती हूं
'मैंने अपने एक लॉयर फ्रेंड की मदद ली है, अब भले ही शो के लोग मेरा सपोर्ट नहीं कर रहे हैं लेकिन मेरे परिवार वालों की मदद से मैं पीछे नहीं हटूंगी। मैं सिर्फ खुद के लिए ही नहीं बल्कि मुझ जैसे एक्टर्स के साथ न्याय करना चाहती हूं जो इस तरह के सेक्सुअल हैरेसमेंट का शिकार होते हैं। मुझे काम छूट जाने का डर था इसलिए इतने वक्त तक चुप रही लेकिन अब नहीं।'
असित मोदी ने आरोपों पर दी सफाई
जेनिफर द्वारा लगाए गए आरोपों के बाद अब प्रोड्यूसर असित मोदी ने अपनी सफाई पेश की है, उन्होंने कहा- “सेट पर जेनिफर के पास बेसिक अनुशासन की कमी थी और वह अपने काम पर ध्यान नहीं दे रही थी। हमें अक्सर उनके बिहेवियर के बारे में प्रोडक्शन हेड से शिकायत करनी पड़ती थी। अपने आखिरी दिन वह पूरी यूनिट के सामने गाली-गलौज कर रही थी और अपना शूट खत्म किए बिना ही सेट से चली गई।'
जेनिफर मिस्त्री के बारे में हर्षद जोशी, ऋषि दवे और अरमान की निर्देशन टीम ने कहा- 'उन्होंने आए दिन पूरी टीम के साथ शो में बुरा बर्ताव किया। शूटिंग से बाहर निकलते समय, उन्होंने लोगों की परवाह न करते हुए अपनी कार को बहुत तेजी में बाहर निकाला। उन्होंने सेट को भी नुकसान पहुंचाया।
हमें उनका कॉन्ट्रैक्ट खत्म करना पड़ा। शूटिंग के दौरान उनके खराब व्यवहार और अनुशासनहीनता के कारण। इस घटना के दौरान असित जी यूएस में थे। वह अब बेबुनियाद आरोप लगाकर हमें और शो को बदनाम करने की कोशिश कर रही हैं। हमने पहले ही इन बेबुनियाद आरोपों के खिलाफ संबंधित अधिकारियों के पास अपनी शिकायत दर्ज करा दी है।'
प्रोजेक्ट हेड सुहेल रमानी और जतिन बजाज ने कहा- 'हम कानूनी कार्रवाई करेंगे क्योंकि वह मुझे और शो दोनों को बदनाम करने की कोशिश कर रही है। चूंकि हमने उसकी सेवाएं समाप्त कर दी हैं, इसलिए वह ये आधारहीन आरोप लगा रही है, ”असित कुमार मोदी कहते हैं।'
मामले में सुहेल ने दी सफाई
इस मामले पर सुहेल ने बात करते हुए कहा- मैं बस इतना कहना चाहूंगा कि जैनिफर को लग रहा था कि हम उसके पीछे भागेंगे, कि वो शो में आए लेकिन हमने वो नहीं किया। वो अब अपना चीप पब्लिसिटी​ करने पर उतर गई है। जो कुछ भी वह आरोप लगा रही है वो पूरी तरह से गलत है। बाकी, जल्द ही हमारी टीम से एक ऑफिशियल स्टेटमेंट हम रिलीज करने वाले हैं।